b'\n_START_ARTICLE_\nLipoprotein\n_START_PARAGRAPH_\nLipoprote\xc3\xadn je katerikoli od kompleksov lipidov z apolipoproteini, ki se med seboj razlikujejo po lipidni in beljakovinski sestavi in predstavljajo transportno obliko lipidov v krvi. Nekateri pri zvi\xc5\xa1ani koncentraciji predstavljajo dejavnik tveganja za aterosklerozo. S centrifugiranjem se lahko lo\xc4\x8dijo zaradi razli\xc4\x8dne gostote (hilomikroni, VLDL, LDL, IDL, HDL), z elektroforezo pa zaradi razli\xc4\x8dnega naboja (lipoproteini alfa, prebeta in beta)._NEWLINE_Zunanjo povr\xc5\xa1ino predstavlja ena plast fosfolipidov, v kateri se nahajajo tudi molekule holesterola, pri \xc4\x8demer so hidrofilni (vodoljubni) predeli fosfolipidnih molekul obrnjeni navzven proti hidrofilnemu okolju. Lipofilni deli molekul so obrnjen navznoter, proti lipidni notranjosti. Apolipoproteini, beljakovinske sestavine lipoproteinov, so pogreznjeni v lipidno membrano ter stabilizirajo kompleks, hkrati pa dajejo prepoznavnost dolo\xc4\x8deni vrsti lipoproteina. Lipoproteini zaradi svoje sestave omogo\xc4\x8dajo ma\xc5\xa1\xc4\x8dobnim komponentam, da se v njih emulgirajo.'